Komisijos direktyva 98/36/EB
1998 m. birželio 2 d.
iš dalies keičianti Direktyvą 96/5/EB dėl perdirbtų grūdinių maisto produktų ir maisto kūdikiams bei mažiems vaikams
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 3 d. Tarybos direktyvą 89/398/EEB dėl valstybių narių įstatymų, susijusių su specialios paskirties maisto produktais, suderinimo [1] su pakeitimais, padarytais Europos Parlamento ir Tarybos direktyva 96/84/EB [2], ypač į jos 4 straipsnio 1 dalį,
pasitarusi su Maisto produktų moksliniu komitetu dėl nuostatų, kurios gali turėti poveikio visuomenės sveikatai;
kadangi Komisijos direktyvos 96/5/EB [3] I ir II prieduose atitinkamai yra nurodyti perdirbtiems grūdiniams maisto produktams ir kūdikių maistui taikomi pagrindiniai sudėties kriterijai;
kadangi, atsižvelgiant į ypatingą sūrio maistinę sudėtį ir chemines, fizines bei juslines savybes, jei iš sūrio ir kitų ingredientų pagaminti produktai turėjo atitikti Direktyvos 96/5/EB II priede nustatytus reikalavimus, jie turi per daug riebalų ir kūdikiams bei mažiems vaikams yra neskanūs;
kadangi dėl to reikėtų iš naujo apibrėžti tiems produktams taikytiną reikalavimą dėl baltymų;
kadangi įvairūs Bendrijos kulinariniai įpročiai nulėmė prekybą padažais, kurie yra vartojami su patiekalais ir yra svarbūs juslės, bet ne maistinių medžiagų atžvilgiu; kadangi dėl šios priežasties II priede pateikti reikalavimai dėl baltymų padažams neturėtų būti taikomi;
kadangi Direktyvos 96/5/EB prieduose kai kurioms pridedamoms maistinėms medžiagoms yra nustatyti maksimalūs lygiai; kadangi Direktyvos 96/5/EB 5 straipsnis numato, kad be jau anksčiau nustatytų maksimalių leistinų lygių prireikus turėtų būti nustatyti ir kiti maksimalūs lygiai;
kadangi Direktyva 96/5/EB turėtų būti iš dalies keičiama;
kadangi šioje direktyvoje numatytos priemonės atitinka Maisto produktų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 96/5/EB priedai iš dalies keičiami taip, kaip nurodyta šios direktyvos priede.
2 straipsnis
Valstybės narės priima įstatymus ir kitus teisės aktus, kurie, įsigalioję iki 1998 m. gruodžio 31 d., įgyvendina šią direktyvą. Apie tai jos nedelsdamos praneša Komisijai. Tie įstatymai ir kiti teisės aktai taikomi taip, kad:
- nuo 1999 m. sausio 1 d. būtų leista prekiauti produktais, atitinkančiais šios direktyvos reikalavimus,
- nuo 2000 m. sausio 1 d. įsigaliotų draudimas prekiauti produktais, kurie neatitinka šios direktyvos reikalavimų.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1998 m. birželio 2 d.